26/06/2012 | Administración LocalMunicipal
Narón
Departamento de Obras e Urbanismo
Publicación da Ordenanza municipal reguladora das terrazas dos locais de hostalaría

O Pleno da Corporación en sesión de data 26 de abril de 2012 acordou aprobar inicialmente a Ordenanza municipal de reguladora das terrazas dos locais de hostalaría. Sometido ó tramite de exposición pública polo prazo de trinta días, según anuncio publicado no Boletín Oficial da Provincia (BOP) o 7 de maio de 2012, non se presentou alegación nin suxestión ningunha, según certificado emitido polo Secretario Xeral de data 14/06/2012, polo que de conformidade co establecido no art.49. c) da Lei 7/1985, de 2 de abril, reguladora das bases de réxime local, enténdese aprobado definitivamente. En cumprimento do establecido no art.70.2 da antedita Lei publícase integramente o texto da devandita ordenanza, que entrará en vigor logo da súa publicación no BOP e unha vez teña transcorrido o prazo de 15 días hábiles previsto no art.65.2 da lei 7/85. Por se tratar dunha disposición de carácter xeral non procede recurso en vía administrativa, aínda que poderá impugnarse directamente perante a Sala do Contencioso-Administrativo do Tribunal Superior de Xustiza de Galicia no prazo de dous meses contados dende o día seguinte ó desta publicación, de conformidade co previsto na Lei 29/1998, reguladora da xurisdicción contencioso-administrativa. O texto da ordenanza é o seguinte: O fenómeno das terrazas experimentou nos últimos anos un gran desenvolvemento no ámbito de Narón, constituíndose nunha das alternativas de ocio máis demandadas pola cidadanía. Ante esta realidade, presentouse a necesidade de ofrecer aos titulares deste tipo de instalacións un marco normativo máis amplo, con maiores posibilidades e modalidades de desenvolvemento da súa actividade que permita dar unha resposta máis adaptada ao ritmo dos acontecementos. A ordenanza estrutúrase en tres títulos, precedidos dun título preliminar, con 40 artigos, tres disposicións adicionais, unha disposición transitoria, unha disposición derrogatoria e unha disposición final. O título preliminar, relativo ás disposicións xerais, regula o obxecto, os diferentes tipos de instalacións autorizables, a normativa de aplicación, as clases de autorizacións que habilitan a colocación dos diferentes tipos de instalacións, os límites admisibles en materia acústica, a esixencia de seguro que ampare os riscos derivados do funcionamento da instalación, así como a constitución dunha fianza que garanta a reparación das deterioracións que se poidan causar, e as condicións de uso, as das subministracións, as hixiénico-sanitarias e de consumo que deben cumprirse polos titulares das autorizacións concedidas. O artigo 2, “Tipos de instalacións autorizables”, establece a distinción entre as terrazas, en referencia ás instalacións tradicionais formadas por cadeiras e mesas, e as terrazas con pechamentos estables, referidas a instalacións totalmente pechadas no seu perímetro con elementos desmontables dentro das cales se situarán as cadeiras e as mesas correspondentes á terraza. No artigo 4, “Autorizacións”, determínase unha regulación das diferentes clases de autorizacións. O artigo 16, “Modalidades de ocupación”, regula no seu apartado 5 a posibilidade de contar cunha instalación de apoio. No artigo 19, “Particularidades para a instalación de terrazas en espazos libres privados”, recóllense as terrazas nos patios abertos definidos polo Plan xeral de ordenación urbana. Ademais, no caso de edificios destinados na súa totalidade a usos terciarios, coma os centros comerciais ou os hoteis, admítense as terrazas nos patios aínda que non teñan a consideración de patios abertos. No caso concreto dos centros comerciais, regúlase a posibilidade de implantar unha terraza nos seus espazos libres de parcela, vinculada directamente á titularidade daquel, admitíndose nestes casos unha instalación de apoio. O capítulo 2 regula os pechamentos estables das terrazas, distinguindo entre as seguintes posibilidades: – O pechamento estable de terrazas acaroadas á fachada do establecemento principal que desenvolve a actividade. – Pechamentos estables en beirarrúas. Sométense a determinadas condicións técnicas de colocación, en canto a distancias e superficies de ocupación. – Pechamentos estables en espazos libres de parcelas privadas ou en patios interiores. Finalmente, o título III dedicouse ao réxime disciplinario e sancionador distinguindo entre as actuacións tendentes ao restablecemento da legalidade e as medidas sancionadoras. Esta ordenanza foi elaborada tendo en conta o disposto na normativa reguladora da accesibilidade, como a orde ministerial VIV/561/2010, do 1 de febreiro (BOE 11/03/2010), así como a Lei do parlamento de Galicia 8/1997, do 20 de agosto, de accesibilidade e supresión de barreiras (DOGA 29/08/1997) e o Decreto da Xunta de Galicia 35/2000 (DOGA 29/02/2000). En relación ás taxas pertinentes pola concesión dos permisos de terraza e pola utilización do espazo público ou polo uso público do dominio privado aplicarase o establecido na ordenanza fiscal correspondente. Esta ordenanza ten por obxecto establecer o réxime xurídico aplicable á instalación e funcionamento das terrazas, con ou sen pechamento estable, dos locais de hostalaría, con excepción dos recintos de feiras e festexos populares que se autoricen con motivo da celebración de festas patronais, que se rexerán pola súa ordenanza municipal específica. Para os efectos desta ordenanza, as instalacións autorizables defínense da seguinte forma: a) Terrazas: son as instalacións formadas por mesas, cadeiras, parasoles, toldos, xardineiras e outros elementos de mobiliario urbano móbiles e desmontables, que desenvolven a súa actividade de forma accesoria a un establecemento hostaleiro permanente. Permítese tamén a instalación de toneis e barrís en lugar de mesas sempre e cando non se varíen as condicións de accesibilidade establecidas na presente ordenanza. Estas instalacións poderán situarse no solo público ou no privado. Nos locais de hostalaría que teñan a consideración de usos asociados de edificios exclusivos de uso terciario, tales como hoteis ou centros comerciais, tamén poderán situarse nos espazos libres de parcela de titularidade privada e nos respectivos patios interiores. En todos os casos só se poderá realizar a mesma actividade e expender os mesmos produtos que o establecemento do que dependen. b) Terrazas con pechamento estable: son terrazas pechadas no seu perímetro e cubertas mediante elementos desmontables que se encontran en terreos cualificados no PXOM de Narón como Sistema Xeral Viario, ou nos espazos libres de parcela de titularidade privada e nos respectivos patios interiores, que desenvolvan a súa actividade de forma accesoria a un establecemento hostaleiro permanente principal. Só poderán realizar a mesma actividade e expender os mesmos produtos que o establecemento do que dependen. As instalacións reguladas no artigo anterior quedarán suxeitas, ademais, á normativa sobre espectáculos públicos e actividades recreativas, así como á de protección do patrimonio, se é o caso, polo que as súas determinacións serán plenamente esixibles aínda cando non se faga expresa referencia a elas nesta ordenanza.1. A implantación destas instalacións require a previa obtención de autorización municipal nos termos previstos nesta ordenanza e na normativa sectorial aplicable. O documento de autorización, e o seu plano de detalle, deberán encontrarse no lugar da actividade, visibles para os usuarios e veciños, e a disposición dos funcionarios municipais e efectivos da Policía Municipal.2. Esta autorización incluirá a licenza demanial de ocupación de terreos, cando sexan obxecto de ocupación terreos de titularidade pública e a licenza urbanística no suposto de terrazas con pechamentos estables.3. A autorización aprobada polo órgano competente emitirase en modelo oficial, que deberá incluír, polo menos, as dimensións do espazo sobre o que se autoriza, a súa situación, os toldos e parasoles, o horario, as limitacións de índole ambiental ás que queda condicionada e o número total de mesas e cadeiras autorizadas. Nas terrazas con pechamento estable indicaranse ademais as súas características. En todo caso, xunto coa autorización deberá figurar unha copia do plano de detalle da instalación que serviu de base á súa concesión, debidamente selado e rubricado polo técnico que realizou a proposta favorable.4. Cando concorran circunstancias de interese público que impidan a efectiva utilización do solo para o destino autorizado, tales como obras, acontecementos públicos, situacións de emerxencia ou calquera outra, a autorización quedará sen efecto ata que desaparezan as ditas circunstancias, sen que se xere dereito a indemnización ningunha. As autorizacións poderán ser revogadas unilateralmente pola administración concedente en calquera momento por razóns de interese público, sen xerar dereito a indemnización, cando resulten incompatibles coas condicións xerais aprobadas con posterioridade, produzan danos no dominio público, impidan a súa utilización para actividades de maior interese público ou menoscaben o uso xeral.5. As autorizacións quedarán condicionadas á utilización ou reparación das bocas de rego, tapas e rexistros e outras instalacións que estivesen na súa área de ocupación.6. As autorizacións concedidas outórganse sen prexuízo de terceiros e mantendo a salvo o dereito de propiedade.7. As autorizacións habilitan os titulares para a instalación e explotación directa, sen que poidan ser obxecto de arrendamento ou calquera forma de cesión a terceiros.8. As autorizacións poderán ser anuais ou trimestrais. Unha vez rematada esta autorización deberá renovarse convenientemente.1. Instalacións que se soliciten en terreos de titularidade e uso público: en virtude dos principios de non alleamento e non prescrición dos bens de dominio público, a mera concorrencia dos requisitos necesarios para que a ocupación poida ser autorizada non outorga dereito ningún á súa concesión. O concello, considerando todas as circunstancias reais ou previsibles, poderá conceder ou denegar a autorización, facendo prevalecer o interese xeral sobre o particular.2. Instalacións que se soliciten en terreos de titularidade e uso privado: o órgano competente, considerando as circunstancias reais ou previsibles, e tendo en conta o carácter regrado deste tipo de autorizacións, deberá concedelas ou denegalas motivadamente.1. O horario de funcionamento das terrazas situadas en solo de titularidade e uso público, así como o das terrazas situadas en solos privados, será ata a 01:00 horas da madrugada nos meses de maio, xuño, xullo, agosto e setembro e durante o resto de meses do ano será ata as 23:30 horas, excepto nas noites que van de venres a sábado, e de sábado a domingo, así como as noites anteriores aos festivos que será ata as 00:30 horas. A partir da hora límite de funcionamento establecida no parágrafo anterior, non se servirá ningunha consumición e o recinto das terrazas deberá quedar baleiro de público no prazo máximo de 30 minutos.2. O horario de funcionamento das terrazas con pechamentos estables será o mesmo que o fixado no apartado anterior.3. Os horarios establecidos neste artigo poderán ser prorrogados en época de festas locais, patronais ou do Nadal, e poderán ser modificados sempre que concorran circunstancias excepcionais que resulten acreditadas, mediante decreto da Alcaldía. O funcionamento das instalacións reguladas nesta ordenanza, tanto en solo público como privado, deberá respectar os límites de ruído en vivendas e locais próximos previstos na Ordenanza municipal reguladora da emisión e recepción de ruídos, vibracións e condicións de locais. O titular da autorización deberá dispor dun seguro de responsabilidade civil e incendios do establecemento principal que deberá estender a súa cobertura aos posibles riscos que puideran derivarse do funcionamento da instalación. Poderanse instalar rótulos nas condicións establecidas na normativa de aplicación para a súa instalación nas fachadas de establecementos.1. Os titulares das autorizacións ou concesións deberán manter as instalacións e cada un dos elementos que as compoñen nas debidas condicións de limpeza, seguridade e ornato. Para este fin, estarán obrigados a dispor dos correspondentes elementos de recollida e almacenamento de residuos.2. Por razóns de estética e hixiene non se permitirá almacenar ou amorear produtos, materiais ou residuos propios da actividade xunto ás terrazas nin fóra da instalación dos pechamentos estables de terrazas.3. O espazo autorizado á terraza deberá estar sempre ben delimitado, tanto con pechamentos, tarimas, biombos, xardineiras ou outros elementos que cumpran esta función.4. O mobiliario de cada establecemento será homoxéneo en canto a calidade e deseño.1. As acometidas de auga, saneamento e electricidade deberán ser subterráneas e realizarse cumprindo a súa normativa reguladora.2. Os contratos de servizos para estas acometidas correrán por conta do titular da autorización ou concesión e deberán celebrarse coas compañías subministradoras do servizo. As instalacións reguladas nesta ordenanza deberán manterse en adecuadas condicións hixiénico-sanitarias.1. Nos casos sinalados nesta ordenanza será precisa a constitución dunha garantía para responder das posibles deterioracións que se poidan causar ao dominio público e ás súas instalacións.2. O importe desta garantía determinarase en función do custo de reposición do solo ocupado.1. Soamente se concederá autorización para a instalación de terrazas cando sexan accesorias a un establecemento hostaleiro permanente.2. Aos locais de hostalaría que teñan a consideración de usos asociados en edificios exclusivos de uso terciario poderáselles autorizar igualmente a instalación de terraza tanto nos espazos libres de parcela de titularidade privada como nos patios interiores privados.1. As terrazas que pretendan instalarse en solo de titularidade e uso público deberán cumprir as seguintes condicións: a) Con carácter xeral, a largura libre de paso peonil non poderá ser inferior a un metro cincuenta, respectándose un itinerario de forma continua, evitando quebras ao longo dunha liña de quinteiro. B b) Algunha das fachadas do establecemento deberá dar fronte ao espazo proxectado para a instalación da terraza excepto en espazos peonís.2. Cando o grao de inclinación da rúa o aconselle instalaranse tarimas sobre as que se ha situar o mobiliario da terraza. Estas tarimas serán de madeira tratada para ser instalada no exterior. Os biombos e elementos de seguridade estarán ancorados á tarima.3. Aínda cando un espazo reúna todos os requisitos para a colocación dunha terraza, esta poderá non autorizarse ou autorizarse con dimensións inferiores ás solicitadas se a súa instalación dificultara o tránsito peonil, aínda que soamente sexa en determinadas horas.4. A ocupación en Sistemas Xerais de Espazos Libres será do 50 % como máximo en espazos de largura inferior a 10 m, sempre e cando existan establecementos enfrontados, e de 5 m, como máximo, no resto dos casos.5. Para a instalación dunha terraza, deberá existir unha beirarrúa intermedia entre a terraza e a calzada para tráfico rodado. Nos casos en que para atender a terraza se deba cruzar unha rúa con circulación rodada, só se autorizará se conta co informe previo favorable do servizo de policía local, que analizará as circunstancias específicas do lugar, tendo en conta a proximidade de pasos de peóns, intensidade e velocidade do tráfico, número de carrís de circulación, etc. A ocupación de solo de titularidade e uso público con terrazas axustarase ás seguintes modalidades e condicións: 1. A terraza situarase na fronte da fachada do edificio, e a súa lonxitude non poderá rebordar a porción desta ocupada polo establecemento.2. Permitirase a implantación simultánea dunha terraza xunto á fachada e outra na liña de bordo no mesmo tramo de beirarrúa sempre que se deixe un paso peonil cunha largura de 1,50 metros como mínimo, que poderá ser ampliado se así o consideran conveniente os técnicos municipais.3. Se máis dun establecemento dun mesmo edificio solicita autorización de terraza, cada un poderá ocupar a lonxitude da fronte da súa fachada, repartíndose o resto da lonxitude da fachada propia e a dos dous lindeiros a partes iguais. Neste caso, manterase entre elas unha separación mínima de 1 metro, que se repartirá entre as dúas terrazas. No caso de que se abra un novo establecemento de hostalaría e que a súa fachada estea ocupada, en todo ou en parte, por unha terraza autorizada anteriormente a outro establecemento lindante, ambos establecementos deberán suxeitarse ao previsto no parágrafo anterior cando se proceda á renovación do permiso de terraza xa autorizada. A distancia dos elementos de mobiliario ao bordo da beirarrúa será, como mínimo, de 0,50 metros, podendo reducirse ata 0,30 metros cando haxa unha barreira de protección.4. A largura das terrazas obterase de acordo co artigo 15. Se os establecementos se encontraran enfrontados, o largo ocupado por ambas non superará os valores indicados no citado artigo.5. Cando entre a terraza e o establecemento existe unha vía de circulación rodada, de acordo co previsto no artigo 15.5, poderá colocarse unha instalación de apoio que restrinxa ao máximo a necesidade de que o persoal do establecemento se vexa obrigado a cruzar a calzada. A instalación de apoio ten carácter de instalación auxiliar para facilitar o desenvolvemento da actividade. Servirá exclusivamente de soporte aos elementos de vaixela e utensilios de mesa e aos produtos destinados ao consumo na terraza. Non poderá utilizarse como barra de servizo, para realizar funcións de cociña, elaboración ou manipulación de alimentos, nin dedicarse a ningún outro uso que desvirtúe o seu carácter estritamente auxiliar. A instalación será empregada unicamente por camareiros e persoal da terraza e non se permitirá atender desde ela ao público en xeral. As dimensións máximas da instalación serán de 2,50 metros de longo (en castelán “largo”) por 1,50 metros de largo (en castelán “ancho”), non podendo superarse en ningún punto 1 metro de altura. Admitirase a instalación de teito cunha cota máxima respecto ao solo de 2,50 metros e sen pechamentos laterais por encima da súa altura máxima. Non se autorizará en ningún caso a colocación de equipos de son ou vídeo nin de elementos ornamentais de calquera índole. Non poderá dispor de equipos de lavado mecánico, vertedoiro con sistema de acción non manual, billas para a dispensación de bebidas e equipos de conservación de produtos. Queda prohibida a almacenaxe de elementos fóra da instalación de apoio. Os elementos de mobiliario que se instalen están suxeitos ás seguintes prescricións: 1. Non poderán colocarse en solo de titularidade e uso público mobiliario, elementos decorativos ou revestimentos de chan que non estean incluídos expresamente na autorización.2. O módulo tipo está constituído por unha mesa e catro cadeiras enfrontadas dúas a dúas. Considerarase unha superficie de ocupación teórica por cada terraza de 2,00 × 1,60 metros.3. Autorizaranse módulos dunha mesa e dúas cadeiras de 2,00 x 0,80 metros cadrados ou unha mesa alta con catro banquetas, de 1,20 x 1,20 metros cadrados.4. As mesas e cadeiras poderán dispoñerse como mellor conveña sempre que se permita o doado acceso a todas as mesas e cadeiras, para o cal se establecerá un corredor intermedio que permitirá o acceso dos camareiros ás mesas. Este corredor terá unha lonxitude igual á da fila menor e unha largura de 0,50 metros. A superficie ocupada polo corredor contabilizarase dentro da superficie de ocupación da terraza. Para a obtención do número máximo de mesas e cadeiras aplicaranse os módulos descritos neste artigo.5. Admítese a colocación do nome do establecemento e do seu logotipo sobre as faldras de toldos e parasoles.6. Non poderá obstaculizarse o acceso á calzada desde os portais dos inmobles nin dificultar as manobras de entrada ou saída nas pasaxes permanentes. Cando a terraza se coloque acaroada á fachada deberán deixarse libres, cando menos, 0,50 metros desde as couzoeiras das portas. Nestes espazos non poderá colocarse tampouco mobiliario accesorio.7. Cando se dispoña de instalación eléctrica de iluminación para a terraza, esta deberá reunir as condicións que o Regulamento electrotécnico de baixa tensión establece para instalacións en locais mollados. Os condutos quedarán fóra do alcance de calquera persoa e non poderán discorrer polas beirarrúas nin utilizar as árbores ou o mobiliario urbano como soporte. En ningún caso os focos poderán cegar ou producir outras molestias á veciñanza, viandantes ou vehículos. Esta instalación deberá estar supervisada por un instalador autorizado que emitirá o correspondente boletín de conformidade e revisada anualmente do mesmo xeito.8. Queda prohibida a instalación de máquinas expendedoras automáticas, recreativas, de xogos de azar, billares, futbolíns ou calquera outra de características análogas. Tampouco se instalarán barras fixas na fachada dos establecementos.9. A utilización dos servizos públicos non se verá obstaculizada, debendo deixarse completamente libres para a súa utilización inmediata, se fose preciso, os seguintes elementos: a) As paradas de transporte público regularmente establecidas e os pasos de peóns en toda a súa lonxitude. b) As pasaxes de vehículos quedarán libres en todo o seu largo. c) As saídas de emerxencia en todo o seu largo. d) Respectarase unha distancia suficiente aos distintos elementos de mobiliario urbano, sinais de tráfico e báculos de iluminación que garanta a súa función e que permita os labores de mantemento.10. Deberá garantirse o acceso a todos os servizos e equipamentos municipais e de compañías de servizos as vintecatro horas do día.11. O mobiliario deberá ser retirado da vía pública ao finalizar o horario de funcionamento do establecemento, agás o toldo e a tarima cando estean autorizados. En calquera caso, a tarima deberá ser retirada cando finalice o período de vixencia da autorización.12. Cumprirase todo o indicado na normativa en materia de promoción da accesibilidade e supresión de barreiras arquitectónicas. Poderá haber actuacións en directo nas terrazas ata as 22.30 da noite. Quedan terminantemente prohibidas as actuacións en directo amplificadas ou con percusión, así como a instalación de equipos audiovisuais ou a emisión de son ou vídeo nos espazos e instalacións da terraza. A instalación de terrazas en espazos libres privados someterase, ademais de ás sinaladas nos artigos 14 a 18 desta ordenanza, ás seguintes determinacións: a) En caso de que as actividades descritas no artigo 14 desta ordenanza se desenvolvan en espazos privados, permitirase a instalación de terrazas en toda a zona do espazo libre privado de parcela. b) Permítese a disposición de calquera tipo de instalación de apoio na superficie libre de parcela. c) A instalación de terrazas en espazos privados non deberá diminuír as condicións de evacuación por debaixo dos mínimos regulamentarios. O solicitante deberá presentar un estudo xustificativo de evacuación no que se teñan en conta as dimensións e mobiliario da súa terraza e a súa incidencia sobre a do conxunto do local.1. Condicións xerais dos pechamentos estables: só se permitirá un pechamento estable por local ou establecemento mais admitirase a implantación simultánea dunha terraza sen pechamento e doutra cun pechamento estable para un mesmo establecemento. A altura exterior máxima da estrutura será de 3 metros. No interior do pechamento a altura mínima será de 2,50 metros. Os pechamentos estables contarán cun cartel indicativo da capacidade máxima.2. Pechamentos estables acaroados á fachada: con carácter xeral, o pechamento instalarase acaroado á fachada principal do establecemento, en cuxo caso só poderá ocupar a lonxitude desta, sempre que se cumpran as seguintes condicións: a) Que a distancia entre a parte inferior dos ocos da planta primeira e o pechamento non sexa inferior a 1,50 metros. b) Que as condicións de seguridade, tanto do inmoble como do contorno, non se vexan afectadas pola presenza da instalación. c) A súa colocación non deberá dificultar a evacuación dos edificios ou locais onde se instale. d) A disposición dos pechamentos será homoxénea ao longo de todo o tramo de beirarrúa.3. Pechamentos estables separados das fachadas: Nos pechamentos estables en beirarrúas, a lonxitude de ocupación do pechamento será como máximo a da fachada do edificio onde se encontre o establecemento principal. Se máis dun establecemento dun mesmo edificio solicita autorización de terraza con pechamento estable nunha beirarrúa, cada un poderá ocupar a lonxitude do ancho da fronte da súa fachada.4. Os establecementos situados nos espazos libres de parcela de titularidade privada e nos respectivos patios interiores tamén poderán instalar pechamentos estables. Concederase autorización para a instalación de terrazas con pechamentos estables cando estean situadas en beirarrúas do sistema xeral viario e en parcela de titularidade privada e nos respectivos patios interiores e cumpran as condicións específicas seguintes: a) Nas beirarrúas a anchura mínima do espazo de tránsito peonil será igual ou superior a 1,5 metros. b) Nas rúas e paseos a largura mínima de espazo de tránsito peonil será igual ou superior a 4 metros. c) A ocupación terá unha aliñación constante evitando quebras ao longo dunha liña de quinteiro. d) Aínda cando un espazo reúna todos os requisitos para a colocación dun pechamento poderá non autorizarse ou autorizarse con dimensións inferiores ás solicitadas se a súa instalación dificultara o tránsito peonil.1. Cando a concentración de pechamentos poida xerar un grave impacto ambiental, as solicitudes para novas instalacións ou renovacións correspondentes serán resoltas conxuntamente, establecendo as condicións ou restricións que se consideren adecuadas.2. Os elementos de mobiliario urbano que se instalen estarán suxeitos ás seguintes prescricións: a) Os pechamentos nos espazos libres de parcela de titularidade privada e nos respectivos patios interiores poderán contar cunha instalación de apoio no seu interior. b) Non se permite a colocación de ningún elemento no exterior do pechamento, nin fixado nin colgado del. c) Nos pechamentos estables acaroados á fachada admítese a instalación de reixas de conduto de aire acondicionado con prolongación dos condutos interiores cumprindo o réxime de distancias recollido na normativa vixente. d) No resto de supostos de pechamentos estables os equipos de aire acondicionado instalaranse no seu interior e as reixas cumprirán coa normativa vixente en materia ambiental. e) Os pechamentos estables poderán dispoñer de climatización e calefacción.3. As terrazas con pechamentos estables non acaroadas á fachada do establecemento poderán dispoñer da correspondente acometida subterránea para o abastecemento de enerxía, de acordo co artigo 11 desta ordenanza, tomando como orixe desta a do local. Quedan prohibidas as acometidas de gas, auga ou saneamento e a utilización de aparellos que requiran como combustible materias susceptibles de estourar ou inflamarse, ou que xeren substancias desa natureza.4. A instalación eléctrica de iluminación para a terraza deberá reunir as condicións que establece o Regulamento electrotécnico para baixa tensión. Os condutos quedarán aloxados en canalizacións subterráneas. En ningún caso a iluminación poderá cegar ou producir molestias á veciñanza, viandantes ou vehículos. Esta instalación deberá estar supervisada por un instalador autorizado que emitirá o correspondente boletín de conformidade e revisada anualmente do mesmo xeito, debendo presentarse unha copia deste ao órgano competente para a concesión da autorización. De acordo cos resultados da revisión determinarase a conveniencia de continuar co funcionamento do pechamento estable, que deberá ser retirado de forma inmediata polo titular cando non supere a devandita revisión.5. As terrazas con pechamentos estables non acaroadas á fachada do establecemento disporán de extintores adecuados, e iluminación de emerxencia e de sinalización, que deben contar cun contrato de mantemento e revisión por empresa autorizada.6. As licenzas outorgadas para a construción de pasos de vehículos suporán a diminución da superficie do pechamento estable, podendo motivar a revogación da autorización. Nestes casos, o titular non terá dereito a indemnización ou compensación ningunha.7. Non poderá obstaculizarse o acceso á calzada desde os portais dos inmobles, deixando despexados en toda a súa largura máis de 0,50 metros a cada lado, medidos desde as couzoeiras das portas, nin dificultar a manobra de entrada ou saída nas pasaxes permanentes.8. A distancia dos elementos do pechamento ao bordo da beirarrúa será como mínimo de 0,50 metros, podendo ser ampliada cando razóns de interese público o xustifiquen. Os alcouves e elementos axardinados existentes no espazo en que se instale o pechamento estarán totalmente libres e serán accesibles, para cuxo fin existirá una franxa mínima de 0,50 metros ao seu arredor totalmente despexada, medida desde o seu bordo exterior, que pode ser ampliada cando o interese público así o xustifique.9. Deberá garantirse en todo momento o acceso ás paradas de transporte público regularmente establecidas e o uso das saídas de emerxencia, dos pasos de vehículos e de peóns e dos servizos municipais de acordo co indicado a seguir: a) As paradas de transporte público regularmente establecidas e os pasos de peóns quedarán libres en toda a súa lonxitude e deixarase libre, ademais, un metro, como mínimo, a cada lado. b) As saídas de emerxencia quedarán libres en todo o seu largo e deixarase libre, ademais, un metro, como mínimo, a cada lado. c) Os pasos de vehículos quedarán libres en todo o seu largo e deixarase libre, polo menos, 50 cm a cada lado, medido desde os seus extremos na aliñación do bordo. d) Manterase unha distancia dun metro en todo o seu perímetro aos distintos elementos de mobiliario urbano, sinais de tráfico, báculos de iluminación e outros servizos municipais, de modo que queden totalmente libres, se garanta en todo momento a súa función e se permitan os labores de mantemento. Quedan terminantemente prohibidas as actuacións en directo amplificadas ou con percusión, así como a instalación de equipos audiovisuais ou a emisión de son ou vídeo no interior do pechamento estable. Para os efectos da presente ordenanza non computarán edificabilidade as instalacións en espazos privados que reúnan as seguintes condicións: a) As instalacións que non teñan carácter anual, de modo que o tempo de duración da autorización non excederá de nove meses. b) As instalacións que as súas características construtivas se correspondan con estruturas lixeiras, prefabricadas e carentes de cimentación.1. As autorizacións para instalar terrazas transmitiranse conxuntamente coas licenzas urbanísticas dos establecementos principais, agás renuncia expresa do novo titular que deberá comunicarse ao concello.2. As autorizacións para a instalación e funcionamento das terrazas non poderán ser obxecto, en ningún caso, de arrendamento ou cesión independente consonte co establecido no artigo 4 desta ordenanza. As autorizacións poderán ser anuais ou trimestrais. A autorización das terrazas en chan privado non excederá de nove meses cando dispoñan de instalacións que non computen edificabilidade nos termos establecidos no artigo 24. A autorización poderá ser solicitada en calquera momento, entendéndose que a autorización se outorgará para o tempo que reste desde a concesión ata o fin do período solicitado.1. A vixencia das autorizacións que se concedan corresponderase co período de funcionamento autorizado.2. As autorizacións que se concederan para instalacións de terrazas renovaranse segundo o especificado no artigo 4, punto 8.3. A Administración municipal manifestará a súa vontade contraria á renovación nos seguintes supostos: a) De se iniciaren procedementos dos que se desprenda a existencia de molestias ou prexuízos derivados do funcionamento da actividade principal ou accesoria. b) De se apreciar un incumprimento das condicións da autorización ou da mesma ordenanza. c) Nos casos de falta de pagamento da taxa correspondente. d) Cando no período autorizado estea prevista a execución de actuacións públicas que modifiquen a realidade física existente no momento do outorgamento da autorización. e) Cando a terraza poida supor molestia para os usuarios da vía pública ou para os servizos públicos.4. Nas terrazas con pechamentos estables a autorización concedida terá unha vixencia de dous anos prorrogable por un ano máis. Finalizado o período de vixencia, poderá solicitarse unha nova autorización. No entanto, poderá ser revogada antes da finalización deste período por razóns de interese público e sen dereito a indemnización. Poderá solicitar autorización para a instalación dunha terraza o titular da licenza do establecemento.1. As solicitudes de autorización que se presenten para a nova instalación dunha terraza ou para a modificación dunha xa concedida irán acompañadas da seguinte documentación: a) Fotocopia da licenza de apertura do establecemento ou referencia ao seu expediente de concesión ou transmisión. b) Relación dos elementos que se pretendan instalar, con indicación expresa do seu número. c) Plano de situación da terraza a escala 1:500, no que se reflicta a superficie que se vai ocupar, largo de beirarrúa, distancia ás paradas de autobuses, saídas de emerxencia, pasos de vehículos, quioscos, así como os elementos de mobiliario urbano existentes. d) Plano de detalle a escala 1:100 con indicación de todos os elementos de mobiliario, así como a súa clase, número, dimensións, total de superficie que se vai ocupar e colocación destes consonte determina o artigo 17. Así mesmo, sinalaranse as medidas correspondentes á fronte de fachada do establecemento e largura da beirarrúa e, se é o caso, as árbores, zonas axardinadas, mobiliario urbano municipal existente, rexistros e arquetas dos servizos municipais e de compañías de servizos, bocas de rego, hidrantes, etc. e) Documento acreditativo da vixencia e de estar ao corrente no pagamento da póliza de seguros a que se refire o artigo 8.2. No caso de terrazas situadas en solo de titularidade privada incluirase, ademais, como documentación específica: a) Acreditación de que a ubicación da terraza atópase en solo privado. b) Fotografías das fachadas próximas ao espazo pretendido para a situación da terraza.3. Nas terrazas con pechamentos estables incluirase, ademais, como documentación específica: a) Memoria técnica na que se detalle: - As características das súas instalacións. - Superficie que se vai ocupar e elementos instalados no interior do pechamento. - Planos a escala 1:100 nos que se indiquen de forma inequívoca as dimensións, seccións, andares, alzados laterais, frontal e posterior. - Sistemas de ancoraxe dos elementos ao pavimento. b) Certificación do técnico facultativo habilitado legalmente, visada polo colexio profesional correspondente, acerca da suficiencia da súa estabilidade estrutural e da adecuación das súas condicións de prevención e extinción de incendios, evacuación, estabilidade e reacción ao lume. c) Documento acreditativo da constitución dunha garantía para a reposición do pavimento público ao estado anterior á instalación do pechamento. O importe desta garantía determinarase en función do custo de reposición do espazo ocupado. d) Orzamento de instalación. e) Póliza de seguros de responsabilidade civil, sen franquía ningunha, que cubra calquera clase de risco derivado do exercicio da actividade hostaleira realizada. f) Contrato de mantemento e revisión dos extintores e da iluminación de emerxencia e sinalización con empresa autorizada.4. No caso de que se instalen plataformas de soporte das terrazas, incluirase unha certificación do técnico facultativo habilitado legalmente, visada polo colexio profesional correspondente, acerca da suficiencia da súa estabilidade estrutural.5. Nas solicitudes de renovación das autorizacións concedidas no período de funcionamento precedente que impliquen modificacións puntuais soamente será preciso presentar a documentación que describa a modificación. A primeira instalación ou modificación desenvolverase consonte o seguinte procedemento: 1. Iniciarase mediante solicitude, en impreso normalizado que conterá polo menos os datos sinalados no artigo 70 da Lei de réxime xurídico das administracións públicas e do procedemento administrativo común (LRXAP-PAC), ao que se xuntará a documentación prevista nesta ordenanza.2. Para os efectos do cómputo dos prazos de tramitación considerarase iniciado o expediente na data de entrada da documentación completa no rexistro do órgano competente para resolver.3. Os servizos municipais disporán dun prazo de 1 mes para examinar a solicitude e a documentación presentada e, se é o caso, requirirán ao interesado para que no prazo de 10 días emende a falta ou presente a documentación preceptiva, indicándolle que se non o fai entenderase que desistiu do seu pedimento e que, logo da resolución, se arquivará sen máis trámite, cos efectos previstos no artigo 42.1 da LRXAP-PAC.4. Unha vez completada a documentación, emitirase un informe técnico e xurídico que finalizará con proposta nalgún dos seguintes sentidos: a) De denegación. b) De outorgamento, indicando se é o caso, os requisitos ou as medidas correctoras que a instalación proxectada deberá cumprir para se axustar á normativa aplicable.5. A resolución do órgano competente deberá producirse nun prazo non superior a 2 meses, contados desde o día seguinte á data na que se considere iniciado o expediente. Transcorrido este prazo sen que houbese resposta, entenderase que a autorización foi rexeitada. O concello poderá aprobar a instalación dun quiosco permanente cando pretenda dinamizar un espazo público ou esa zona careza do servizo. Este acordo sairá publicado no Boletín Oficial da Provincia. As responsabilidades administrativas que resulten do procedemento sancionador serán compatibles coa esixencia ao infractor da reposición da situación alterada ao seu estado orixinario, así como coa indemnización polos danos e perdas causados. Non obstante, tanto nos procedementos de restablecemento da legalidade como nos sancionadores poderanse acordar medidas cautelares, como a retirada das instalacións ilegais ou a suspensión do funcionamento da terraza, consonte o disposto na normativa sobre procedemento administrativo común. Serán infraccións contra esta ordenanza as accións ou omisións que contraveñan o disposto nela. Serán responsables das infraccións as persoas físicas ou xurídicas titulares das instalacións. As infraccións desta ordenanza clasifícanse en leves, graves e moi graves.1. Son infraccións leves: a) A falta de ornato ou limpeza da instalación ou da súa contorna. b) O incumprimento do horario de inicio ou de peche en menos de 1 hora. c) A falta de exposición nun lugar visible para os usuarios, veciños e axentes da autoridade do documento de autorización e do plano de detalle. d) Almacenar ou amontoar produtos, envases ou residuos na zona de terraza ou en calquera outro espazo da vía pública. e) O incumprimento de calquera outra obriga prevista nesta ordenanza que non sexa constitutiva de infracción grave ou moi grave.2. Son infraccións graves: a) A comisión de tres faltas leves ao cabo dun ano cando así se declarase por resolución firme. b) O incumprimento do horario de inicio ou de peche en máis de 1 hora. c) A instalación de elementos de mobiliario urbano non previstos na autorización ou en número maior dos autorizados. d) A ocupación dunha superficie maior á autorizada en máis do 25 por cento e en menos do 75 por cento ou o incuprimento doutras condicións da delimitación. e) O servizo de produtos alimentarios non autorizados. f) A carencia do seguro obrigatorio. g) A instalación de instrumentos ou equipos musicais ou outras instalacións non autorizadas, ou autorizadas pero fóra do horario ao que se limitaran. h) A ocultación, manipulación ou falsificación dos datos ou da documentación presentados para a obtención da correspondente autorización. i) A non presentación do documento de autorización e do plano de detalle aos axentes da autoridade ou funcionarios competentes que o requiran. j) O incumprimento da obriga de retirar ou recoller e amontoar o mobiliario da terraza ao finalizar o seu horario de funcionamento.3. Son infraccións moi graves: a) A instalación de terrazas sen autorización ou fóra do período autorizado. b) A ocupación dunha superficie maior á autorizada en máis do 75 por cento. c) O incumprimento da orde de suspensión inmediata da instalación cando disto derive unha perturbación relevante da convivencia que afecte de maneira grave, inmediata e directa á tranquilidade ou ao exercicio de dereitos lexítimos doutras persoas ou dificulte o uso ou funcionamento dun servizo público ou supoña unha deterioración grave de equipamentos, infraestruturas, instalacións de servizos públicos, espazos públicos ou calquera das súas instalacións. d) A celebración de espectáculos ou actuacións non autorizadas de forma expresa. e) O incumprimento do horario de inicio ou de peche en máis de 1 hora, cando disto derive unha perturbación relevante da convivencia que afecte de maneira grave, inmediata e directa á tranquilidade ou ao exercicio de dereitos lexítimos doutras persoas. A comisión das infraccións previstas nesta ordenanza levará emparellada a imposición das seguintes sancións: As infraccións leves sancionaranse cunha multa de ata 750 euros. As infraccións graves sancionaranse cunha multa de ata 1.500 euros e a revogación da autorización se concorren as circunstancias agravantes previstas no artigo seguinte. As infraccións moi graves sancionaranse cunha multa de ata 3.000 euros e a revogación da autorización. Para a modulación das sancións atenderase á existencia de intencionalidade ou reiteración, natureza dos prexuízos causados, reincidencia na comisión ao cabo dun ano de tres infraccións da mesma natureza cando así o declare resolución firme e ao beneficio obtido coa súa realización. A imposición das sancións requirirá a previa incoación e instrución do procedemento correspondente, que se substanciará consonte o disposto na lexislación xeral sobre procedemento administrativo común e o seu regulamento de desenvolvemento. O acordo de iniciación poderá ordenar a adopción de medidas provisionais que resulten necesarias para garantir a eficacia da resolución que puidera recaer, tales como a retirada das instalacións ilegais ou a suspensión do seu funcionamento. A incoación e resolución dos procedementos sancionadores corresponderá ao órgano competente para conceder a correspondente autorización. Os prazos de prescrición das infraccións e sancións serán os previstos na lexislación xeral sobre procedemento administrativo común. Primeira. O réxime disciplinario e sancionador previsto no título III desta ordenanza non será aplicable ao incumprimento polo concesionario de quioscos permanentes dos deberes establecidos nas cláusulas do contrato, debendo respectar, nestes casos, o acordado nas propias cláusulas e na lexislación xeral reguladora da contratación administrativa. Segunda. Non se concederá ningunha autorización de terraza se o establecemento principal non dispón previamente da tarxeta de licenza definitiva de licenza municipal de apertura e funcionamento segundo a lexislación vixente. Terceira. Habilítase á Alcaldía-Presidencia para ditar as disposicións ou instruccións necesarias para o desenvolvemento e aplicación da presente ordenanza. Establécese un prazo de seis meses dende a entrada en vigor da presente ordenanza para que todas as terrazas dos locais de hostalaría do termo municipal de Narón se adapten integramente ao disposto nesta ordenanza. A entrada en vigor da presente ordenanza derroga a anterior denominada “Ordenanza municipal reguladora da ocupación da vía pública con mesas, sillas, veladores e instalacións análogas”, aprobada polo Concello Pleno en sesión de data 27/11/1992. De acordo co establecido nos artigos 70.2 e 65.2 da Lei 7/85, de 2 de abril, reguladora das bases de réxime local, a presente ordenanza entrará en vigor ós quince días hábiles da súa publicación completa no Boletín Oficial da Provincia, unha vez aprobada definitivamente polo Pleno da Corporación ou cando, transcorrido o prazo de exposición pública sen presentarse alegacións se entenda definitivo o acordo ata entón provisional. Narón, 18 de xuño de 2012. O alcalde Asdo. José M. Blanco Suárez.